Essays on Phillips curves, international integration and business cycles
Authors: Μαγκώνης Γεώργιος 
Published: January 2014

Το πρώτο κεφάλαιο καταπιάνεται με την έννοια η οποία αποτελεί θεμέλιο λίθο πολλών μακροοικονομικών μοντέλων: την καμπύλη Phillips. Τα τελευταία χρόνια η εμπειρική έρευνα δεν έχει καταλήξει σε συγκεκριμένα συμπεράσματα για τη γενική μορφή της καμπύλης. Οι δυο αντιμαχόμενες θεωρητικές σχολές σκέψεις καταλήγουν σε δυο διαφορετικά αποτελέσματα: από τη μια πλευρά το επίπεδο του πληθωρισμού φέρεται να εξαρτάται από τις μελλοντικές πληθωριστικές προσδοκίες των οικονομικών δρώντων, ενώ από την άλλη πλευρά ο τρέχων πληθωρισμός φέρεται να καθορίζεται από τον παρελθόντα πληθωρισμό. Η λεγόμενη υβριδική καμπύλη Phillips έχει προταθεί σαν ένα είδος θεωρητικού συμβιβασμού. Αυτή είναι και η βάση της παρούσας εμπειρικής διερεύνησης. Σε αντίθεση με τις ήδη υπάρχουσες μελέτες, η διατριβή δε χρησιμοποιεί τη γενικευμένη μέθοδο των ροπών η οποία εκτιμά σταθερούς συντελεστές, αλλά τη λεγόμενη «τεταρτημοριακή» μέθοδο ελαχίστων τετραγώνων. Το πλεονέκτημα της μεθόδου αυτής είναι ότι αντί για μια σταθερή εκτίμηση των συντελεστών έχουμε μια ένα εύρος εκτιμήσεων για κάθε ένα συντελεστή ξεχωριστά. Η σημαντικότητα της καμπύλης Phillips έγκειται και σε ένα ακόμα γεγονός: μας παρέχει ένα μέτρο του κόστους μείωσης του πληθωρισμού. Αυτό το μέτρο αναφέρεται ως «δείκτης θυσίας» και ισούται με το ποσοστό μείωσης της μεγέθυνσης του πραγματικού ΑΕΠ που απαιτείται για να μειωθεί ο πληθωρισμός κατά μία ποσοστιαία μονάδα. Συμπερασματικά, και η μορφή της καμπύλης Phillips καθώς και ο δείκτης θυσίας είναι πολύ διαφορετικά σε επίπεδα χαμηλού και μέτριου πληθωρισμού από αυτά που ισχύουν κάτω από συνθήκες υψηλού πληθωρισμού. Το δεύτερο κεφάλαιο βασίζεται στη σχέση της μεγέθυνσης με την ανάπτυξη του χρηματοπιστωτικού συστήματος. Αυτό ακριβώς το γεγονός δίνει τη δυνατότητα πραγματοποίησης μιας ποσοτικής βιβλιογραφικής ανασκόπησης, ή μιας μετά-ανάλυσης. Σκοπός αυτού του είδους ανάλυσης είναι να εξετάσει τα μέχρι τώρα ευρήματα της βιβλιογραφίας και να εντοπίσει αν όντως υφίσταται μια στατιστικά, αλλά και οικονομικά, σημαντική σχέση ανάμεσα στις δυο μεταβλητές. Πέρα από αυτό, στόχος είναι να εντοπίσει τους παράγοντες που βρίσκονται πίσω από τη σχετικά μεγάλη ετερογένεια των εκτιμημένων συντελεστών. Επιπροσθέτως, στο δεύτερο κεφάλαιο επιχειρείται να δοθούν νέες εκτιμήσεις για το εν λόγω ζήτημα χρησιμοποιώντας τη «τεταρτημοριακή» μέθοδο ελαχίστων τετραγώνων εφαρμοζόμενη σε ομάδες μεταβλητών. Τέλος, ερευνάται η μακροχρόνια διασύνδεση μεταξύ μεγέθυνσης, ανάπτυξης του χρηματοπιστωτικού συστήματος και του μεγέθους του ανοίγματος της οικονομίας στο εξωτερικό. Το τελευταίο αυτό χαρακτηριστικό δείχνει πόσο συνδεδεμένη είναι μια οικονομία με τις υπόλοιπες και μετράται με δυο δείκτες: τον παραδοσιακό λόγο του όγκου των εξαγωγών και εισαγωγών ως προς το ΑΕΠ, αλλά και με ένα νέο δείκτη που δείχνει το βαθμό ανοίγματος των αγορών κεφαλαίου. Η χρησιμοποιούμενη μεθοδολογία είναι αυτή της συνολοκλήρωσης εφαρμοζόμενη σε ομάδες μεταβλητών. Το τελευταίο κεφάλαιο της παρούσας διατριβής καταπιάνεται με μια αμφιλεγόμενη πρόταση-πρόβλεψη των διεθνών οικονομικών. Συμφώνα με την οικονομική θεωρία, δεδομένων συγκεκριμένων υποθέσεων, οι διαφορές των πραγματικών επιτοκίων μεταξύ των χωρών πρέπει να είναι στάσιμες γύρω από το μηδέν. Η εξέταση της εν λόγω υπόθεσης έχει διεξαχθεί με δυο βασικούς τρόπους: την εφαρμογή τεχνικών συνολοκλήρωσης και τη διεξαγωγή ελέγχων μοναδιαίας ρίζας. Στο παρόν κεφάλαιο ακολουθείται η δεύτερη μέθοδος. Η συμβολή έγκειται στο γεγονός ότι ο υποψήφιος διδάκτορας εφαρμόζει μια νέα μέθοδο η οποία συνδυάζει τους ελέγχους μοναδιαίας ρίζας που εφαρμόζονται σε μια μεταβλητή και τους αντίστοιχους ελέγχους που εφαρμόζονται σε ομάδες μεταβλητών. Με αυτόν τον τρόπο παρέχεται η μέγιστη δυνατή και αξιόπιστη πληροφόρηση για το ποιες σειρές είναι στάσιμες και κατ’ επέκταση κατά πόσο και για ποιες συγκεκριμένες χώρες ισχύει η ισότητα των πραγματικών επιτοκίων.